Læg mærke til navnet Frederik Kjettrup. Han har nemlig fået flere af de professionelle golfspillere til at spærre øjnene op de seneste dage. Men det vender vi tilbage til. Frederik Kjettrup er 23 år og startede med at spille golf et langt drive fra TV2 Nord i Aabybro. Han begyndte at spille i Aabybro Golfklub, hvor han som 15-16 årig spillede med på den lokale klubs førstehold i 3. division. Klubben rådede ham imidlertid til at finde en større klub at spille i, for de godt kunne se, at der var mere i “knægten”. Via Brønderslev Golfklub er Frederik Kjettrup i dag tilknyttet Florida State University. Det er dog til Made in Himmerland, at han i denne uge bider skeer med nogle af golfsportens største stjerner. Se interviewet med Frederik Kjettrup i bunden af artiklen, og se da TV2 Nord var med live fra Made In Himmerland fredag herunder: 156 golfspillere fra hele Europa deltager - blandt dem Frederik Kjettrup. Arrangørerne har næppe fortrudt, at de har givet ham en invitation til turneringen. For nordjyden har nemlig vist, hvor stort et talent han er og har til stor overraskelse spillet sig videre i turningen. - Det er rigtig fedt at kunne få lov til at spille med på det allerhøjeste niveau i Europa, siger hovedpersonen selv. Han har klaret cuttet, som det hedder i golf-terminologi. Det betyder, at Frederik Kjettrup fortsat er med i turneringen lørdag, når 156 tilmeldte spillere er skrumpet ind til omkring 80. Alle er professionelle på nær én - nemlig Frederik Kjettrup. Bedriften bliver ikke mindre af, at det blot er anden gang nogensinde, mens der har været afviklet Made in Himmerland, at en amatørspiller er gået videre i turneringen efter to runder. Efter første runde torsdag var det unge talent på en 15. plads i turneringen, da han gik runden i par. Igen i dag gik Frederik Kjettrup en ny runde i par og spillede sig dermed videre i Made in Himmerland 2023. Selv tager det unge talent det ganske roligt og afslappet. Han har såmænd også overskud til at hilse på alle vennerne, der har taget turen til Gatten for at følge ham. En opbakning han sætter stor pris på, fortæller han til TV2 Nords reporter på stedet. Turneringen slutter søndag, hvor der er finalerunde, og hvem ved - måske spiller en nordjysk amatør med helt fremme. - Det håber jeg da, det er bare fedt at være med, siger den glade amatør.
Nordjyde har overrasket stort i Made in Himmerland.